Dokument oprettet 08. juni 2018

Sag 10-2018-00428 – Dok. 371068/msp\_dh

**Referat af møde i forretningsudvalget den 8. juni 2018**

**Til stede:** Thorkild Olesen, Sif Holst, Janus Tarp, Knud Kristensen, Anni Sørensen, Jan Jakobsen, Palle Lykke Ravn, Lars Midtiby, Jens Anton Tingstrøm Klinken (punkt 3.B), Finn Amby (oplægsholder under punkt 4.A), Christian Lildholdt Jensen (punkt 4.A) og Mette Søndergaard Pedersen (ref.).

1. **Godkendelse af dagsorden**Mødet blev indledt med en præsentation af Anita Vium Jørgensen, der er ansat som ny afdelingschef i DH’s sekretariat i afdelingen for politik og udvikling pr. 1. juni.   
   Dagsorden blev godkendt uden bemærkninger.
2. **Referat fra FU-møde den 19. april 2018**Referatet blev godkendt uden bemærkninger.
3. **Beslutningspunkter**A. Endelig godkendelse af regnskab for DH 2017  
   Udkast til årsregnskab for DH 2017 blev gennemgået på FU-mødet i april, og regnskabet har efterfølgende været i høring hos DH’s medlemsorganisationer, og der er ikke modtaget kommentarer, som har givet anledning til ændringer.   
     
   Forretningsudvalget foretog endelig godkendelse af regnskabet.   
     
   B. DH’s kernefortælling   
   Kommunikationschef Jens Anton Tingstrøm Klinken deltog under dette punkt. Forretningsudvalget har tidligere drøftet DH’s arbejde med udvikling af ny kernefortælling og visuel identitet samt muligheden for et nyt navn.   
     
   Der har været en drøftelse med DH’s medlemsorganisationer og lokalafdelinger, og på baggrund af de indsamlede input er der foreslået et mål om at skærpe DH’s kernefortælling for at understøtte det politiske mål om en konstruktiv rolle og profil, samt at kernefortællingen skal forankres i organisationen gennem en god intern proces. Kernefortællingen skal give retning og inspirere al DH’s kommunikation, og indsatsen skal føre til, at DH fremstår moderne, seriøs og konstruktiv.  
     
   I den efterfølgende debat var der bl.a. enighed om, at det er vigtigt, at DH er en konstruktiv samarbejdspartner, og der skal være mere tydelighed om at være konstruktiv, men samtidig skal DH også kunne indtage rollen som kritisk vagthund, hvis der er behov for det. Målet skal fortsat være at få indflydelse og blive lyttet til at politikerne.   
     
   Interessentanalysen, som tidligere er lavet om DH, omhandler bl.a. interviewpersonernes syn på DH’s arbejde med rettigheder, og det blev i debatten slået fast, at fokus på rettigheder ikke står i modsætning til at være konstruktiv.   
     
   Ligeledes var der enighed om, at DH fortsat har en vigtig opgave med at udbrede handicapvinklen generelt. Der er meget uvidenhed om handicap, og det er ikke nødvendigvis udtryk for modstand mod mennesker med handicap.   
     
   I debatten om et eventuelt navneskifte blev det konstateret, at navneforvekslingen mellem DH og DHF af nogle opleves som en udfordring i det politiske arbejde. Der blev efterlyst konkrete forslag, så det bliver muligt at vurdere, om der reelt findes et nyt og bedre navn. Et navneskifte rummer også tab af genkendelighed, og det kræver meget at slå et nyt navn fast i omverdenen.   
     
   På baggrund af debatten konkluderede Thorkild Olesen, at der arbejdes videre med de skitserede mål for arbejdet med DH’s kernefortælling, samt at der skal laves en grundigere analyse, inden der træffes endelig beslutning om evt. navneskifte. Hvis det besluttes at ændre navn, skal det ske samtidig med implementeringen af ny visuel identitet. Sagen bringes op igen på næste FU-møde i august 2018.   
     
   C. Beløbsgrænser i Handicappuljen  
   Det har ikke været muligt at bruge hele Handicappuljen i hverken 2016 og 2017, og det forventes at være tilfældet igen i 2018. Dette vil kunne afhjælpes ved at hæve beløbsgrænsen for store udviklingsprojekter.   
     
   Danida har netop gennemført et review af DH’s internationale engagement, og heri anbefales det ligeledes at hæve beløbsgrænsen for ansøgninger til Handicappuljen.   
     
   På denne baggrund besluttede forretningsudvalget af følge indstillingen om, at grænsen for et stort udviklingsprojekt hæves fra 12 mio. kr. til 18 mio. kr.   
     
   D. Sammensætning af Bevillingsgruppen for Lokalpuljen   
   På sidste FU-møde vedtog forretningsudvalget rammer for puljen til lokalt handicappolitisk arbejde (Lokalpuljen); herunder også nedsættelse af en bevillingsgruppe bestående af to medlemmer fra forretningsudvalget, to medlemmer fra DH’s medlemsorganisationer samt DH’s direktør. Som medlemmer fra forretningsudvalget blev Sif Holst og Jan Jakobsen valg.   
     
   DH’s medlemsorganisationer har i mellemtiden haft mulighed for at indstille interesserede kandidater til bevillingsgruppen.   
     
   Forretningsudvalget besluttede at udpege Klaus Legau fra Hjernesagen og Erna Christensen fra Dansk Handicap Forbund som medlemmer af bevillingsgruppen.   
     
   E. Indstilling til skolebestyrelsen på Center for Døvblindhed og Høretab i Region Nordjylland  
   DH er blevet bedt om at indstille to repræsentanter til skolebestyrelsen på Center for Døvblindhed og Høretab i Region Nordjylland.   
     
   Forretningsudvalget besluttede at indstille formand for Danske Døvblindfødtes Forening Vibeke Faurholt som den ene repræsentant. Desuden blev det besluttet at give DH’s formand Thorkild Olesen mandat til at udpege den anden repræsentant i samarbejde med Foreningen Danske DøvBlinde.   
     
   F. Samarbejdsaftale  
   Dansk Blindesamfund (DBS) har udtrykt ønske om at ændre samarbejdsaftalen, der regulerer fordelingen af lønudgifter til Thorkild Olesen. Formålet med ændringen er, at udgifterne fordeles mere ligeligt, så de i højere grad afspejler den reelle tid, der bruges på opgavevaretagelse i hhv. DBS og DH.   
     
   Der er således tale om en ændring af den interne fordeling mellem DBS og DH, men der er ikke tale om en ændring af det samlede beløb.   
     
   Forretningsudvalget godkendte ændringen, således at fordelingen af de samlede udgifter til Thorkild Olesens aflønning er 50/50 mellem de to organisationer. Ændringen træder i kraft pr. 1. januar 2019.   
     
   Thorkild Olesen deltog ikke i behandlingen af dette punkt.
4. **Diskussionspunkter**  
   A. Datagrundlag for beskæftigelsesindsatsen på handicapområdet   
   Finn Amby fra Forskningscenter for Handicap og Beskæftigelse var inviteret til at indlede punktet med et oplæg om datagrundlag for beskæftigelsesindsatsen på handicapområdet.   
     
   Ifølge Finn Amby er datagrundlaget mangelfulgt på dette område, hvilket vanskeliggør en systematisk udvikling af beskæftigelsesindsatsen på handicapområdet. Forretningsudvalget drøftede mulige konsekvenser af dette, og hvilke perspektiver et bedre datagrundlag kan bidrage til.   
     
   Risikoen ved manglende datagrundlag er, at det er svært at fastholde de gode politiske viljer til at øge beskæftigelsen blandt mennesker med handicap, hvis indsatsen ikke kan dokumenteres via tal og data på området. Omvendt vil et dækkende datagrundlag kunne føre til politisk opmærksomhed om handicapområdet og heraf følgende politiske initiativer, der kan øge beskæftigelsen blandt mennesker med handicap.   
     
   Til sammenligning ses det ofte i den politiske debat, at der er fokus på initiativer målrettet øget beskæftigelse blandt flygtninge, da der netop på dette område findes et dækkende datagrundlag.   
     
   På baggrund af erfaringer fra Sverige med kategorisering og registrering af forskellige typer af handicap og funktionsnedsættelser drøftede forretningsudvalget fordele og ulemper ved registrering samt forskellige modeller for registrering. Der kan evt. være inspiration at hente fra socialområdet. Registrering åbner for en række muligheder, men giver samtidig anledning til bekymring.   
     
   Thorkild Olesen konkluderede på debatten, at der var grundlæggende enighed om, at der er brug for et datagrundlag for beskæftigelsesindsatsen på handicapområdet, og DH arbejder videre på at finde en konkret fremgangsmåde. Der vil blive indkaldt til et medlemsmøde i august.   
     
   B. Udvikling af nye inklusionsindikatorer  
   Ved overgangen til øget inklusion blev der opstillet nogle nationale målsætninger for inklusion; bl.a., at 96 % af eleverne skulle være inkluderet. Inklusionsgraden siger dog intet om kvaliteten af skoletilbuddet, som børnene går i. Der mangler viden om, hvordan det reelt går med inklusionen.   
     
   Derfor vil DH arbejde for, at der gennemføres et årligt tilbagevendende inklusionstjek. Datagrundlaget for dette skal gerne være eksisterende data, der relativt let kan trækkes. Sagsfremstillingen oplistede en række mulige kilder.  
     
   Forretningsudvalget drøftede øvrige kilder, som kan anvendes i det årlige inklusionstjek for at få kvalitet ind i inklusionsdebatten. Her kom bl.a. forslag om at kigge på størrelsen af skolerne for at undersøge, om der ud fra en inklusionsvinkel er forskel på store og små skoler. Ligeledes kan lærerfaglighed indgå som en vigtig faktor.   
     
   Den netop indgåede økonomiaftale mellem regeringen og KL indeholder bestemmelser om inklusion, som det evt. kunne være oplagt at koble sig på.   
     
   Inklusion handler ikke kun om folkeskolen, og det blev foreslået at inddrage antallet af børn i specialbørnehave.   
     
   Metodemæssigt vil det være godt at benytte samme fremgangsmåde som fx Handicapbarometeret, hvor tal for handicapområdet sammenlignes med befolkningen generelt, idet tal i sig selv ikke siger noget.  
     
   Afslutningsvist blev det diskuteret, at DH skal være med til at perspektivere inklusionsdebatten, så der kommer fokus på hele spektret fra de positive historier, hvor inklusion lykkes, til de negative historier, hvor inklusion resulterer i mistrivsel.
5. **Orienteringspunkter**A. Ny model for voksentandplejen  
   Den 28. februar 2018 indgik regeringen og de øvrige partier i Folketinget en aftale om at finde en ny model for voksentandplejen i Danmark. De eksisterende ordninger skal kortlægges, og derefter fremlægges forslag til nye modeller. Politisk forventes sagen forhandlet i begyndelsen af 2019.   
     
   DH vurderer, at det er et vigtigt område at forsøge at påvirke, og der har været holdt et medlemsmøde den 16. maj, hvor synspunkter fra en række medlemsorganisationer blev samlet ind.   
     
   Det overordnede mål er mere lighed i tandsundhed for mennesker med handicap. Bedre forebyggelse og billigere behandling af medicinbetingede tandskader er prioriterede mål, ligesom tilgængelighed og opsøgende virksomhed over for sårbare borgere vil indgå i det fremadrettede arbejde.   
     
   Det er et politisk ønske om at kunne styre udgifterne på området, og forretningsudvalget drøftede, at dette kan imødekommes ved at udvide området for specialtandplejen og omsorgstandplejen. Der var desuden enighed om, at det er vigtigt at sikre, at flere får mulighed for tandpleje til en rimelig pris. Forretningsudvalget vil på et kommende møde få forelagt forslag til et politikpapir.  
     
   Forretningsudvalget tog orienteringen til efterretning.  
      
   B. Review af DH’s internationale engagement   
   Hvert 4. år er Danida forpligtet til at gennemføre et review af de partnere, som har aftale med Danida og modtager udviklingsbistand. Der er netop gennemført et review af DH’s internationale engagement.   
     
   Udenrigsministeriet har omtalt DH’s review meget positivt, og de 11 anbefalinger vurderes som konstruktive, fremadrettede anbefalinger, som DH i forvejen havde planer om at arbejde med.   
     
   DH skal på baggrund af rapportens anbefalinger udarbejde et svar på rapporten og skitsere, hvorledes anbefalingerne vil blive adresseret.   
     
   Forretningsudvalget tog orienteringen til efterretning.  
     
   C. Serviceeftersyn af magtanvendelsesreglerne for voksne på socialområdet  
   Som led i regeringens nationale demenshandlingsplan 2025 blev det besluttet at gennemføre et serviceeftersyn af reglerne om magtanvendelse på socialområdet. Serviceeftersynet har resulteret i en rapport med en række anbefalinger til magtanvendelsesreglerne.   
     
   Efter offentliggørelse af anbefalingerne er et politisk forhandlingsforløb gået i gang, og DH har været i dialog med en række politiske ordførere om anbefalingerne.   
     
   DH har i samarbejde med LEV og SIND arbejdet for at kunne komme med nogle konkrete forslag om en ændring af servicelovens § 129 om flytning uden samtykke. Der blev i forretningsudvalget kvitteret for et godt samarbejde.   
     
   DH har ikke konkret kendskab til tidsplanen for det videre politiske forhandlingsforløb.   
     
   Forretningsudvalget tog orienteringen til efterretning.  
     
   D. Fælles initiativ om ”Mere velfærd – Mindre profit”  
   DH er blevet kontaktet af FOA om deltagelse i et fælles initiativ under temaet ”Mere velfærd – Mindre profil”, der handler om at sikre fokus på kvalitet og ikke kun på pris, når private udfører velfærdsopgaver på vegne af det offentlige.   
     
   I første omgang arbejdes der på et fælles debatindlæg og herefter et udspil, der evt. kan præsenteres ved en høring på Christiansborg i efteråret.   
     
   Forretningsudvalget drøftede, at det er vigtigt at holde balanden i debatten, så det ikke bliver en diskussion for eller imod privatisering, men at der er fokus på fx kvalitet og faglighed i tilbuddene og retssikkerhed for den enkelte borger.  
     
   Forretningsudvalget tog orienteringen til efterretning.  
     
   E. Ny undersøgelse af uddannelsesmønstre  
   I samarbejde med Det Centrale Handicapråd har DH været i dialog med Undervisningsministeriet om en ny undersøgelse af uddannelsesresultater og uddannelsesmønstre blandt børn og unge med handicap.   
     
   DH mener, at der mangler viden på en række områder. Ministeriet er ikke afvisende, men der er en række økonomiske, tekniske og metodiske udfordringer; fx om inkluderede eleverne er registeret som ”elever med handicap”. DH fortsætter dialogen med ministeriet.   
     
   Forretningsudvalget tog orienteringen til efterretning.  
     
   F. Tidsplan for DH’s arbejde med ny socialpolitik  
   På sidste FU-møde drøftede forretningsudvalget procesplan og temaer for en ny socialpolitik. Der er nu udarbejdet en tidsplan og en opdateret version af temaerne.   
     
   Forretningsudvalget tog orienteringen til efterretning.
6. **Orientering fra FU**Thorkild Olesen  
   Har deltaget i EDF’s generalforsamling (European Disability Forum) den 26. - 27. maj 2018 i Litauen. Der var bl.a. valg af et nyt bestyrelsesmedlem, og der var debat om inddragelse af civilsamfundet og handicaporganisationerne.   
     
   Sif Holst  
   Har deltaget i to arbejdsgrupper i forbindelse med DIF og DGI’s fælles initiativ ”Bevæg dig for livet”, hvor fokus har været på hhv. sundhed & bevægelse samt beskæftigelse & bevægelse.   
     
   Knud Kristensen  
   Psykiske skader af medicin har hidtil ikke været omfattet af forsikringsordningen, men det er nu ændret. SIND har arbejdet for det gennem længere tid, så udviklingen er meget positiv.   
     
   Det Psykiatriske Patientklagenævn er flyttet ind under Nævnenes Hus, hvilket i sin tid gav anledning til bekymring. Det viser sig nu at være en berettiget bekymring, da der er udfordringer med dårligt arbejdsmiljø og langtidssygemeldinger.   
     
   Janus Tarp  
   Blev genvalgt som formand på det netop afholdte repræsentantskabsmøde, hvor der også blev vedtaget en strategi gældende for 2019 -2021.   
     
   Skal debattere aktiv dødshjælp sammen med bl.a. formanden for Muskelsvindfonden ved et arrangement på Egmont Højskolen.  
     
   Jan Jakobsen  
   Har holdt landsmøde på Musholm, hvor der bl.a. var genvalg til bestyrelsen.   
     
     
   Palle Lykke Ravn  
   Har deltaget i verdenskongres i Skotland, hvor der bl.a. var fokus på nye behandlingsformer, som er billigere. Det gør det muligt, at flere på verdensplan bliver behandlet for deres blødersygdom.

Anni Sørensen   
Har deltaget i en international konference med omdrejningspunkt om inklusion. Her var stor deltagelse af mennesker, der selv har udviklingshæmning, og de havde en meget fremtrædende plads, så de kunne tale deres egen sag.

Der er fortsat gang i processen med udvikling af LEV som organisation.   
  
Lars Midtiby:   
Har modtaget en henvendelse fra Epilepsiforeningen med forespørgsel om Lokalpuljen; herunder om muligheden for, at medlemsorganisationernes landssekretariater kan søge penge fra Lokalpuljen. Det er ifølge den politiske aftale ikke muligt. Det er således eksternt bestemt, at midlerne skal uddeles til lokale foreninger. Det er alle lokale handicapforeninger, der har mulighed for at søge.

1. **Næste møde**Torsdag den 30. august 2018, kl. 12.30-16.00.